作者:王之道
標題:沁園春
內容:城郭蕭條，風雨霏微，醞造春愁。況鷙群雕鶚，未諧薦禰，棘棲鸞鳳，猶嘆棲仇。世路如棋，人情似紙，厚薄高低何日休。逢殷浩，會披雲對月，同賦南樓。堪嗟日月如流。甚首夏朅來今半秋。縱荻花楓葉，強撩歸思，有蓴羹菰飯，歸更何憂。三板松舟，一篙秋水，百里淮山無暫留。何須問，蘧蘧栩栩，孰是莊周。